Fl-14 ta' Marzu, il-Membri tal-PE vvutaw fuq il-pożizzjoni uffiċjali tal-Parlament għan-negozjati għall-baġit fuq terminu twil li jmiss tal-UE, li jibda fl-2021. Jan Olbrycht (PPE, il-Polonja) jgħid li l-UE għandha tkompli toffri s-sostenn tagħha għall-politiki komuni dwar l-agrikoltura u s-sajd kif ukoll għall-politika ta' koeżjoni. Iżda r-rapport jissottolinja wkoll li l-baġit fuq terminu twil li jmiss, magħruf ukoll bħala l-Qafas Finanzjarju Pluriennali (QFP), għandu "jlaħħam sostanzjalment" il-programmi emblematiċi dwar ir-riċerka kif ukoll l-Erasmus+; jiżgura progress fil-ġlieda kontra l-qgħad fost iż-żgħażagħ u jsostni l-impriżi żgħar u ta' daqs medju. Waqt intervista, Jan Olbrycht spjega: "Qbilna u għandna bżonn ta' prijoritajiet ġodda – ir-riċerka, l-innovazzjoni, id-diġitalizzazzjoni – dan huwa importanti ħafna, iżda ma nistgħux infarfru jdejna minn dawk (il-prijoritajiet) ta' qabel". Il-finanzjament tal-fondi fil-ġejjieni Il-QFP li jmiss hu mistenni li jibda wara l-2020 u għandu jkopri perjodu ta' mill-anqas ħames snin. Se jseħħ wara t-tluq tar-Renju Unit, fatt li, skont Isabelle Thomas, se jkollu "konsegwenzi importanti", minħabba li "se jkollna diskrepanza ta' EUR 14-il biljun fil-kaxxa". Il-Parlament approva proposti separati dwar kif il-baġit tal-UE għandu jiġi ffinanzjat fil-ġejjieni. Janusz Lewandowski (PPE, il-Polonja) jissuġġerixxi riformi għall-finanzjament tal-UE b'pakkett ta' "riżorsi proprji" ġodda possibbli tal-UE. Dawn jinkludu taxxa korporattiva, taxxi ambjentali, taxxa fuq tranżazzjonijiet finanzjarji fil-livell Ewropew u tassazzjoni speċjali ta' kumpaniji fis-settur diġitali. Stennijiet kbar Stħarriġ tal-Ewrobarometru fl-2017 indika li l-maġġoranza kbira tal-Ewropej jixtiequ li l-UE taħdem aktar biex tindirizza l-isfidi attwali, bħalma huma l-ġlieda kontra t-terroriżmu (80 %) u l-qgħad (78 %), il-ħarsien tal-ambjent (75 %) u l-ġlieda kontra l-frodi tat-taxxa (74 %). Sabiex jissodisfaw l-istennijiet tal-pubbliku, il-Membri tal-PE jridu li l-baġit tal-UE jiżdied minn madwar 1 % tal-introjtu nazzjonali gross għal 1,3 %. Madankollu, peress li l-QFP ta' wara l-2020 se jiġi kkalkolat fuq 27 stat membru u mhux fuq 28 stat, il-baġit ġenerali jista' ma jkunx akbar f'termini assoluti. Barra minn hekk sorsi ġodda ta' dħul għandhom jiġġeneraw tfaddil għall-Istati Membri. Il-pass li jmiss Il-President tal-Kummissjoni Jean-Claude Juncker hu mistenni li jagħti deskrizzjoni qasira tal-proposti għall-QFP li jmiss fit-2 ta' Mejju, bit-tama li jkun jista' jintlaħaq fehim fi żmien 12-il xahar. Il-baġit fuq terminu twil tal-UE: Minbarra l-baġit annwali, l-UE tistabbilixxi baġit fuq terminu twil (QFP) għal perjodu ta' mill-anqas ħames snin. Il-QFP attwali, li jkopri l-perjodu 2014-2020, jammonta għal EUR 963,5 biljun. F'dawn l-aħħar snin, il-Parlament iġġieled biex il-QFP jkun aktar flessibbli, sabiex inkunu mħejjija aħjar biex nilqgħu għal sfidi bħall-kriżi tad-dejn fiż-żona tal-euro, bħall-kriżi tal-migrazzjoni u bħas-sigurtà. Għal aktar informazzjoni Il-baġit pluriennali wara l-2020 irid ikun suffiċjenti għall-miri identifikati Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF